**Teicneolaíocht agus Spórt: Nótaí an Mhúinteora**

|  |  |
| --- | --- |
| Leibhéal | An Ardteistiméireacht – Dúshlánach |
| Spriocanna | Feasacht agus tuiscint na ndaltaí a fhorbairt sa réimse – cúrsaí teicneolaíochta agus spórt sa tsochaí. |
| Stór focal | Ginearálta |

|  |
| --- |
| Straitéisí Múinteoireachta Molta |

Tá na ceachtanna bunaithe ar alt a scríobh Colm Mac Séalaigh ar www.beo.ie.

Tá na ceachtanna oiriúnach do rang a bhfuil caighdeán ard Gaeilge acu don Ardteistiméireacht, ach is féidir leat féin iad a láimhseáil ar bhealach a oireann don rang atá agat féin.

**Réamhphlé**

* Iarr ar gach grúpa (de thriúr nó de cheathrar) na ceisteanna a phlé le chéile.
* Pléigh na ceisteanna mar rang iomlán ansin.

**Réamhobair 1**

* Is ceacht an-simplí é seo, na ceannlínte a cheangal leis na pictiúir ach cuirfidh sé tús leis an gcéad chuid eile den ghníomhaíocht.
* Abair le gach beirt ansin an scéal a bhaineann le gach pictiúr a phlé le chéile. Tá seans maith ann nach bhfuil aon ní ar eolas acu faoi na pictiúir ach is cuma faoi sin. Caithfidh siad scéalta a chumadh iad féin, ag baint úsáide as a samhlaíocht.
* Pléigh scéalta éagsúla ó ghrúpaí éagsúla.
* Cuir aon eolas atá agat féin faoi na laochra spóirt ar a súile dóibh ansin.

**Réamhobair 2**

* Cuirtear an stór focal is deacra ón alt i láthair na bhfoghlaimeoirí ar an sleamhnán seo.
* Abair le gach beirt an oiread den stór focal agus is féidir a aimsiú iad féin ar dtús.
* Pléigh na focail leis na foghlaimeoirí ar fad i ndiaidh tamaill (féach na freagraí).

**Réamhobair 3**

* Iarr ar gach grúpa (de thriúr nó de cheathrar) na ceisteanna a phlé le chéile.
* Pléigh na ceisteanna mar rang iomlán ansin.

**Léamh 1 - 5**

* Is fearr sleamhnán **léamh 1** go dtí **léamh 5** a phriontáil amach agus a scaipeadh ar gach foghlaimeoir.
* Abair leo an t-alt a léamh ina mbeirteanna. Bí ann le cuidiú leo má bhíonn aon cheist acu.
* Léigh thusa an t-alt leo ansin más gá.
* Pléigh na tuairimí a bhí acu faoin alt – an raibh dúil acu ann, cén fáth agus araile.

**Iarphlé 1**

* Cuir gach beirt ag obair le chéile chun míniú na bhfrásaí ar an sleamhán a thomhas (féach na freagraí).
* Faigh amach an raibh sé deacair dóibh buille faoi thuairim a thabhairt agus cén fáth. An bhfuil aon nath eile ar eolas acu a bhfuil ainmhithe mar chuid de? Déan iarracht plé a chothú sa rang.

**Iarphlé 2**

* Lig do na foghlaimeoirí an ceacht seo a dhéanamh i ngrúpaí de bheirt.
* Caithfidh siad smaoineamh ar an gcuid den ghramadach atá i gceist agus cur síos a dhéanamh ar an riail más féidir (féach na freagraí).

**Iarphlé 3**

* Lig do na foghlaimeoirí an ceacht seo a dhéanamh i ngrúpaí de bheirt fós.
* Iarr orthu a oiread eolais agus is féidir (10 bpointe) a bhreacadh síos faoi CLG.
* Ba cheart an rang a athrú thart don cheacht seo, cuir daoine a bhfuil suim acu sa spórt agus eolas acu ar CLG ina suí le daoine nach bhfuil an t-eolas céanna acu, nó suim fiú.
* Déan plé ar thábhacht an CLG leis an rang iomlán ansin.

|  |
| --- |
| Freagraí |

**Réamhobair 2**

…a chur chun cinn: *a chur chun tosaigh, a chur ar aghaidh*

is cúis díomá é: *is mór an trua é*

is suntasaí: *is iontaí, is tábhachtaí*

léargas a thabhairt dóibh: *a léiriú dóibh*

i gcéin is i gcóngar: *i bhfad uainn agus in aice linn*

geall le: *chóir a bheith, nach mór*

cnámh spairne: *fadhb*

saol an mhadra bháin: *saol iontach*

chuige sin: *ar an ábhar sin*

easnamhach: *in easnamh*

sásúil: *maith go leor*

rud a chuireann as dom: *rud a chuireann isteach orm*

**Iarphlé 1**

Madra draoibe a dhéanamh de dhuine

*To drag someone in the mire*

Tá a fhios sin ag madraí an bhaile

*Every fool knows that*

Is teann gach madra ag a dhoras féin

*A cock is bold on his own dunghill*

An té a bhuailfeadh mo mhadra bhuailfeadh sé mé féin

*Love me love my dog*

Tá an madra marbh

*The fat is in the fire*

Ag cur madraí i bhfuinneoga

*Trying to bamboozle people*

**Iarphlé 2**

‘á baint’: an t-ainm briathartha den bhriathar, tá an ***á*** ag tagairt siar don ghníomhaí atá baininscneach sa chás seo.

‘na suímh ghréasáin’: tá séimhiú ar ***gréasáin*** mar leanann sé focal a chríochnaíonn le consan caol san uimhir iolra. (Tá an t-iolra “suíomhanna” níos coitianta anois.)

‘comhthéacs an chumainn spóirt’: an tuiseal ginideach d’fhocal firinscneach.

‘is mó’: breischéim na haidiachta.

‘ar chúrsaí spóirt’: leanann séimhiú ***ar.***

‘i rith an tsamhraidh’: tuiseal ginideach d’fhocal firinscneach.

‘an-seirbhís’: cé go nglacann an- séimhiú de ghnáth tá riail na *dentals* i gceist anseo.

‘don chraoladh’: leanann séimhiú ***don***.

‘an t-idirlíon’: an tuiseal ainmneach d’fhocal firinscneach.

‘forbairt na gcluichí’: an tuiseal ginideach iolra.

‘eagraíocht chultúrtha’: leanann séimhiú **eagraíocht** mar is focal baininscneach é.